|  |
| --- |
| **Rom. 8:18-30** **“Hoop vir kinders van God wat swaarkry.”** |

Kinders:– Prentjie van wipplank en weegskaal.

Wat is dit wat God se kinders troos en hoop gee wanneer hulle swaarkry?

Selfs in die donkerste tye van lyding , straal God se kinders ŉ lig van hoop en verwagting uit.

Hoe is dit moontlik? Wat kan die rede daarvoor wees?

Uit Romeine 8:18 tot 30 leer die ees ons deur Paulus dat daar drie redes is:

God se kinders verwag hulle die heerlikheid wat kom;

God se kinders weet dat die Gees hulle bystaan in gebed;

God se kinders weet dat swaarkry hulle al meer soos Jesus maak, en om soos Jesus te word is altyd goed.

Maar kom ons herinner ons net aan die groter prentjie waarbinne hierdie teks staan:

Oorsig skyfies:

Weens die hartseer en teleurstelling omdat ons, soos Paulus, nie die goeie doen wat ons wil nie, maar die slegte wat ons nie wil nie – roep ons saam met hom uit, *“Ek, ellendige mens! Wie sal my van hierdie doodsbestaan verlos?* Maar saam met Paulus roep ons ook dankbaar uit, *“Aan God die dank! Hy doen dit deur Jesus Christus!”* (Rom. 7:24, 25)

Uit Romeine 8, een van die wonderbaarlike hoofstukke in die Bybel, leer ons nou in meer besonderhede wat hierdie verlossing behels.

*“Daar is dus nou geen veroordeling vir dié wat in Christus Jesus is nie.”* (Rom. 8:1)

Wetende skuldig tot helse doodstraf – regter uitspraak – geen veroordeling, geen straf!

Verbasing, vreugde, verwondering, dankbaarheid...

Hoe dan so?

Want Jesus het ons sondestraf betaal (8:3).

God, die Vader het sy Seun gestuur in die gestalte van sondige mens om die sonde in die vlees te kom veroordeel (8:3). Die Heilige Gees skenk ons geloof waarmee ons deel aan die versoening wat Christus verdien het met die koopprys van sy dood en lyding.

Maar Hy het ons ook verlos van die sonde se heerskappy.

Hy het die wet in die vlees nagekom, en omdat gelowiges deur die Gees van God, die Gees van Christus beheers word kan ons ook die eise van die wet nakom (8:4).

Gelowiges word nie deur hulle sondige natuur beheers nie, maar deur die Heilige Gees (8:9).

En omdat dit so is, Gee God ons die opdrag (8:12, 13)

om nie volgens ons ou sondige natuur te lewe nie (want dit lei tot die ewige dood).

Nee, ons moet deur die Gees ŉ einde te maak aan ons sondige praktyke – want dan sal ons lewe!

Almal wat hulle deur die Gees laat lei is kinders van God (8:14), en vir hulle is daar geen veroordeling meer nie.

Ons kan seker wees dat ons God se kinders is as ons die bewyse daarvan in ons lewens kan herken –

*eerstens*, dat ons nie ŉ slawe mentaliteit het van net genoeg doen om uit die moeilikheid te bly nie, en dat ons nie weer in vrees lewe nie maar selfs uitsien na die dag van God se finale en verskriklike dag van oordeel (8:14); *tweedens*, dat die Gees ons kinders van God maak wat ŉ intieme verhouding met Hom het soos ŉ klein kindjie met sy pa, dat ons Hom ken as ons Pappa en dat ons lief is vir Hom, graag met Hom praat, lief is vir sy ander kinders en daarna uitsien om soveel moontlik saam te kom as sy huisgesin.

*derdens,* dat die Gees in ons getuig met ŉ sekerheid dat ons deur God aangeneem is en dat Hy dit bevestig met die vrug van die Gees in ons lewens, ŉ groeiende gehoorsaamheid en oorwinning oor sonde en ons sondige natuur.

As jy jouself deur die Gees laat lei, dan is jy ŉ kind van God, en dan is jy ook sy erfgenaam, en ŉ mede-erfgenaam saam met Christus.

En dan die verrassende – kinders van God het ook deel aan die lyding van Jesus Christus. Maar omdat ons deel het aan sy lyding, sal ons deel hê aan sy heerlikheid. (8:17)

En dan kom ons by die vraag waarmee ek begin het: Wat gee hoop vir God se kinders wanneer hulle swaarkry?

<< Lees Rom. 8:18-30>>

Kinders van God vind troos en skep moed wanneer hulle swaarkry, want hulle verwag die allerwonderlikste heerlikheid. (v.18)

ŉ Ewige heerlikheid wat baie groter en wonderliker is wat die tydelike swaarkry wat hulle nou verduur ooit kan wees. Selfs al is die swaarkry nou hoe intens en langdurig – dan kan dit steeds nie naastenby opweeg teen die heerlikheid wat vir God se kinders voorlê nie. In die preek van 16 April het ons baie deeglik hierop ingegaan. Onder andere van hoe Jesus die lyding van die kruis verduur het ter wille van die vreugde wat daarop sou volg (Heb. 1:2).

Paulus sê dat selfs die skepping verlang na hierdie verlossende heerlikheid

wat sal kom wanneer die Here finaal sal bekend maak wie almal sy kinders is,

vir wie daar geen veroordeling meer is nie.

Weens die mens se sonde het God ook die skepping aan nietigheid, verydeling of verganklikheid onderwerp.

Maar die wonderlike dag kom wanneer ook die skepping weer bevry sal word en herstel sal word soos wat dit in die paradys was voor die mens se sonde rebellie.

Maar nie net die skepping nie, ons wat die Gees van God ontvang het, ons verlang netso na uitkoms.

Gelowiges het die Heilige Gees as eerste gawe ontvang, lees ons in v.23.

Die Gees wat ons lei, waardeur kinders van God word, is ons waarborg dat ons die volle heerlikheid sal ontvang. Dit is hoe Paulus dit stel in 2 Kor. 5:5.

Ons sien die nog nie, maar ons neem God op sy Woord, ons wag met volharding met hoop op wat ons nog nie sien.

Hoe sal dit wees?

Daar sal nie meer swaarkry soos siekte en hartseer en armoede en dood meer wees nie.

Daar sal nie meer sonde en enige gevolge van sonde wees nie. Geen teleurstellings nie.

Almal daar sal mekaar in alle opregtheid en sonder enige terughouding volledig liefhê, almal sal soos Jesus wees.

Dis die heerlikheid wat wag! En daarna sien ons met versugting uit, met ŉ intense verlange.

En ons rig ons gedagtes daarop soos Paulus in Kol 3:2 skryf. God se kinders dink soveel aan die heerlikheid wat kom, dat dit vir hulle ŉ werklikheid word, selfs ŉ grote werklikheid as die swaarkry wat hulle nou nog moet ly.

Die werklikheid van die ewige heerlikheid wat kom gee God se kinders troos en hoop wanneer hulle lyding moet verduur.

Die tweede bron van hoop is die troos dat die Heilige Gees vir God se kinders bid presies volgens God se wil vir hulle.

Veral wanneer ons swaarkry weet ons baie keer eenvoudig nie wat om te bid nie.

My suster se skoonpa was onlangs ernstig siek in hoë ouderdom en ver gevorderde Alzheimers. Wat vra mens – verlossing in beterskap of verlossing deur die dood?

Moet ek vra vir rykdom wanneer ek arm is, want dalk is rykdom net die ding wat my van my afhanklikheid van God gaan laat vergeet?

Elia raak die pad byster na die oorwinning by Karmel en vra dat hy moet sterf.

Job, die vrome en opregte sonder gelyke raak so verward in sy lyding dat hy nie weet watter kant toe nie;

selfs Jesus vra in Getsemane iets wat nie volgens God se raadsplan is nie, maar Hy aanvaar dit wel – nogtans nie soos ek wil nie, maar laat U wil geskied.

Kan ons gebed God van plan laat verander – sekerlik nie, sy raadsplan staan vas.

Maar gebruik God ons gebede in sy raadsplan – verseker.

Gaan lees maar Mat. 7 dat daar gegee word vir wie vra,

of Jak. 4 dat ons nie ontvang nie omdat ons nie vra nie, of omdat ons net vra volgens ons sondige begeertes,

of Jak 5 dat die vurige gebed van gelowiges groot krag het.

Maar wanneer ons swaarkry, wanneer ons in ŉ draaikolk van lyding is –

dan is ons in ons swakheid verward en weet ons nie eens wat om te vra nie.

As jy ŉ kind van God is, kan jy gerus wees. Skep moed en kry hoop –

die Gees van God, wat presies weet wat die wil van God is bid vir jou met ŉ versugting, met ŉ intense verlange na God se wil in jou lewe.

Daar is ŉ derde rede wat vir God se kinders hoop gee wanneer hulle swaarkry.

Die Heilige Gees bevestig deur Paulus in v.28 dat alles,

ook alle swaarkry en lyding vir God se kinders ten goede is, dat dit vir hulle goed is.

Hoe kan dit goed wees om swaar te kry? Dit maak tog nie sin nie?

Wel, om dit te verstaan moet ons ook vers 29 lees.

God het sy kinders uitgekies en bestem om gelykvormig aan sy Seun te wees.

Swaarkry en lyding is goed omdat dit God se kinders verander om al hoe meer soos Jesus te wees.

Maar onthou, dan moet jy nie bloot in die aardse, vleeslike van die swaarkry en lyding vaskyk nie. Kyk verby hierdie lewe en die graf dink en vra na wat God se die geestelike doel daaragter kan wees.

En om soos Jesus te word, is altyd goed.

Dit bly swaar en seer – maar dit is ten goede.

En daarom is dit ŉ bron van hoop vir God se kinders wanneer hulle swaarkry.

Paulus maak in v.30 finaal seker dat ons dit nie kan mis nie.

Let op dat dit God is wat dit doen. En ook dat al die werkwoorde in hierdie vers in ŉ tydsvorm is wat beteken dat dit eensklaps gebeur het en reeds voltooi en afgehandel is.

God het mense afgebaken of uitgekies,

en hulle het Hy geroep,

en Hy het hulle vrygespreek omdat Jesus hulle sondeskuld betaal het, (OAV geregverdig),

én hulle het Hy verheerlik.

Hoor mooi, ook die laaste werkwoord – Hy het hulle verheerlik – is reeds eensklaps voltooi en afgehandel – in Chrsitus.

God se kinders is reeds verheerlik – ons kan dit nog net nie sien nie.

Ons sien met verlange of met versugtinge uit daarna.

Petrus skryf in 1 Pet. 1:4 dat daar nou al reeds ŉ onverganklike, onbesmette en onverwelklike erfenis vir ons in die hemel bewaar word.

Daardie heerlikheid is baie groter en meer oorvloedig is as die ergste swaarkry wat in hierdie lewe kan ly.

Dit is die sekerheid van hulle allerwonderlikste heerlikheid wat hoop gee vir God se kinders wanneer hulle swaarkry.

Is jy ŉ kind van God? Sien jy die merktekens van die Gees se leiding en heerskappy in jou lewe?

Skep dan moed wanneer jy swaarkry.

Onthou, daar is geen veroordeling meer vir die wat in Christus is nie.

Onthou, die lyding wat ons nou moet verduur,

weeg nie naasteby op teen die heerlikheid wat God vir ons in die toekoms sal laat aanbreek nie.

Amen